b'\n_START_ARTICLE_\nBiolo\xc5\xa1ko kopi\xc4\x8denje\n_START_PARAGRAPH_\nBiolo\xc5\xa1ko kopi\xc4\x8denje ali bioakumul\xc3\xa1cija je splo\xc5\xa1en izraz za kopi\xc4\x8denje dolo\xc4\x8denih strupenih snovi v organizmu oziroma v delu organizma. Proces zajema biolo\xc5\xa1ko lo\xc4\x8devanje snovi, ki preidejo v organizem preko prehranjevanja, vdihovanja, ko\xc5\xbenega stika in drugih poti. Le-to povzro\xc4\x8di nastanek ve\xc4\x8dje koncentracije snovi v primerjavi z okoljem, kjer organizem prebiva. Koncentracija je odvisna od stopnje absorpcije snovi v prebavilih in nasploh biolo\xc5\xa1ke razpolo\xc5\xbeljivosti, poti vstopa v organizem (prehranjevanje, vdihovanje ...), stopnje izlo\xc4\x8danja, presnovnih modifikacij snovi in s tem povezani razpolovni \xc4\x8das, dele\xc5\xbe ma\xc5\xa1\xc4\x8dob v organizmu, hidrofobnosti snovi, okolijskih dejavnikov ter drugih biolo\xc5\xa1kih in fizikalnih dejavnikov. Splo\xc5\xa1no sprejeto pravilo je, da verjetnost biolo\xc5\xa1kega kopi\xc4\x8denja dolo\xc4\x8dene snovi nara\xc5\xa1\xc4\x8da z njeno hidrofobnostjo._NEWLINE_Primeri tovrstnih snovi so pesticidi (npr. DDT), te\xc5\xbeke kovine (npr. \xc5\xbeivo srebro) in razne organske snovi (npr. vitamin A in z njim povezana hipervitaminoza A).'